Helsingin kaupunki kilpailutti viime syksynä koulujen ja päiväkotien valokuvauksen. Linnunlaulun päiväkodissa päätettiin nyt luopua perinteisestä valokuvauksesta kokonaan.

Päiväkotien ja koulujen valokuvaus kilpailutettiin Helsingissä viime syksynä. Osa päiväkodeista on luopunut päiväkotikuvauksesta kokonaan. Kuvituskuva. Aino Salmi / AAL

Helsingin kaupunki kilpailutti viime syksynä ensimmäistä kertaa keskitetysti päiväkotien ja koulujen valokuvauksen. Monissa kouluissa ja päiväkodeissa perinteisesti syksyllä järjestettävät kuvaukset siirtyivät loppuvuoteen tai tälle keväälle.

Nyt vuotta myöhemmin päiväkotien käytännöt niin sanotun koulukuvauksen suhteen ovat kirjavia. Osa kuvauttaa lapset edelleen, osa ei. Iltalehteen yhteyttä ottanut lukija kertoo harmistuneensa siitä, että joka syksyinen traditio jää joissakin päiväkodeissa väliin.

– Monessa päiväkodissa ei valokuvausta tule ollenkaan. Tämä harmittaa ainakin useita vanhempia, koska onhan tuo joka syksyinen traditio ollut myös vanhempien lapsuudessa, lukija kirjoittaa.

Yksi esimerkki valokuvauksesta kokonaan luopuneesta päiväkodista on helsinkiläinen Linnunlaulu.

Päiväkoti Linnunlaulun johtaja Outi Salmi kertoo, että päiväkoti päätti näin, koska päiväkotikuvaus ei ole varhaiskasvatussuunnitelman perusteiden eikä Helsingin varhaiskasvatussuunnitelman mukaista toimintaa. Valokuvauksesta haluttiin luopua myös sen haasteellisuuden takia.

– Meillä on tosi iso yksikkö ja kuvauspäivä on ollut monella lapselle ja työntekijälle stressaava päivä. Koimme, että meillä on ihan eri tavoitteet ja sisällöt tässä hommassa kuin toimia kuvausassistentteina tai järjestää tällaisia kuvauspäiviä. Se ei ole kauhean järkevää tällaisessa isossa yksikössä.

Linnunlaulussa on reilut 200 lasta.

Salmen mukaan joissakin päiväkodeissa vanhempainyhdistykset ovat järjestäneet valokuvauksen päiväkodin toiminta-ajan ulkopuolella. Esimerkiksi Linnunlaulussa vanhempainyhdistys voi järjestää kuvauksen läheisessä leikkipuistossa.

Päiväkotikuvaukset ovat aiheuttaneet historian saatossa Salmen mukaan toisinaan mielipahaa ja tyytymättömyyttä. Kuvat ovat olleet esimerkiksi huonolaatuisia.

– Olen kuullut, että joskus kaikkien lasten kuvia ei ole tullut, vaikka heidät on kuvattu. Tämä valokuvaus ei ole ollut vain iloinen asia.

Salmi ei anna kuvaukselle pelkkiä pyyhkeitä. Hyviäkin kokemuksia on.

– Joinain vuosina on toteutunut hyvin, mutta se on vaatinut ison työn. Se on onnistunut, kun paikalle on tullut useita kuvaajia ja kuvaus on saatu hoidettua yhtenä aamuna samanaikaisesti.

Tiukat asenteet

Salmi kertoo saaneensa valokuvauksesta muutaman yhteydenoton vanhemmilta – viimeksi tänään. Vanhempien keskuudessa voi aiheuttaa hämmennystä se, että joissain päiväkodeissa kuvaus järjestetään ja joissain ei.

– Koen, että päiväkotien ja koulujen valokuvaukset ovat olleet tärkeäkin traditio aikanaan, mutta ehkä niiden merkitys on vähentynyt ja niitä kysellään senkin takia niin vähän nykyään. Jäpityskuvia ei enää kaivata, vaan halutaan nähdä lapsia toimimassa yhdessä kavereiden ja työntekijöiden kanssa päiväkotipäivän aikana.

Salmi uskoo, että vanhemmat kuvaavat lapsiaan nykyään niin paljon, että tarve ja halu perinteisille päiväkoti- tai koulukuville on vähäinen. Salmen mukaan monet päiväkodit jakavat lasten kuvia nykyään sosiaalisessa mediassa kuten Instagramissa tai Facebookissa, joskin niin, että lapsia ei pysty tunnistamaan kuvista.

Toiset vanhemmat suhtautuvat lasten kuviin sen sijaan hyvinkin tiukasti.

– Nykyään ollaan todella tietoisia. On paljon vanhempia, jotka eivät halua lasten kuvia minnekään. He eivät halua, että edes piirustuksia näkyy missään. Tämä on ihan ok meille.